- Det store telt gik vi i gang med i forrige weekend, der blev det sat op. Sådan fortæller Mathias Hangstrup Jacobsen, der er en af de mange frivillige på Hjallerup Marked i år. Forberedelserne til årets omgang af det traditionsrige markede har været længe undervejs, og torsdag ordnes de sidste detaljer med stor hjælp fra markedets mange frivillige. - Der er både frivillige inden, under og efter markedet. Her inden markedet så ordner vi sådan noget som det her med praktiske detaljer, som at der skal være klar, og der skal være pænt og ryddet - markedspladsen skal stå pænt, forklarer Mathias Hangstrup Jacobsen. Løber i familien Mathias Jacobsen har hjulpet på Hjallerup Marked, siden han var 12 år gammel, og han har det bestemt ikke fra fremmede. Han er nemlig søn af markedets formand. - Det er meget vigtigt, at vores frivillige har børnene med. Specielt her inden markedet elsker de her unger jo at komme ned og være en del af livet på pladsen, så på den måde får vi dem jo implementeret, forklarer formand Stefan Jacobsen. Flere end 200.000 gæster besøger hvert år Hjallerup Marked, og omkring 2000 frivillige får det hele til at spille - ifølge formanden er cirka hver tredje frivillig under 30 år. - Jeg synes, det er rigtig fint. Vi skal nok få dem med, og vi skal nok sørge for, at de også kommer til at hygge sig hernede, så de gider komme tilbage. Og når man først får lov til at være en del af den klub, så kan man bare ikke lade være igen, konstaterer Stefan Jacobsen. Se hele inslaget med Mathias Hangstrup Jacobsen herunder: - Det er ligesom at være medlem af en sportsklub. Det her fællesskab, der er, lang tid før markedet, under markedet og efter er svært at sammenligne med noget andet, bakker søn Mathias Hangstrup Jacobsen op. Havde det ikke været meget sjovere, hvis du havde haft fri, og så ku'nne du komme med dine kammerater og få en øl i stedet? - Det er jo så der, jeg er uenig. Det her med at skabe en fest på frivillige hænder, hvor der ikke er nogen af os, der får noget for det andet end godt humør og godt selskab, det synes jeg er fedt, understreger Mathias Hangstrup Jacobsen. Bliver ved i mange år endnu Står det til Mathias selv, så er han frivillig på Hjallerup Marked i mange år endnu. - Det ligger så dybt i mig, at det kommer jeg til at fortsætte med for evigt, indtil jeg ikke kan holde til det mere, fastslår han. Og selvom i jo først starter helt officielt op i morgen, så er der stor fest i aften, og det er i klar til? - Det er vi. Der mangler lige de sidste småtterier, og så er vi ved at være klar til gæsterne. Gang i baren Og klar var man, da Hjallerup Marked blev skudt i gang torsdag aften. TV2 Nord var med live fra ølteltet på markedet, og der var godt gang i den. - Stemningen er helt klart opadgående og der er sket meget indenfor de sidste 20 minutter. Og der bliver gang i den her fra klokken 20, fortæller Michael, der er en af de frivillige, som står i baren Der blev også allerede langet drikkevarer over disken, da TV2 Nord var forbi. - Det er stigende mængder, der ryger afsted. Det er også vores nye produkter, Breezer og Fluegel, de ryger Og vi fornemmer, at der kommer til at være stort salg i aften, konstaterer Michael. Med gang i baren og så mange mennesker samlet, kan man fristes til at sætte spørgsmålstegn ved, hvorfor sådan en som Michael gider at være frivillig, men det er der mange gode grunde til ifølge ham selv. - Det er spændende, det er en god stemning. Overskuddet går til byens ve og vel og sådan noget der. Og så har vi et godt kammeratskab på det her hold her, forklarer han. En af deltagerne til torsdagens fest på Hjallerup Marked, som TV2 Nord fangede, var Bianca. Det var langt fra hendes første gang på markedspladsen. - Jamen, det er jo bare en tradition. Vi er her hver år, fortæller Bianca, der fik sin debut på Hjallerup Marked, da hun var tre måneder gammel. - Jamen, det, det kan, er jo at bringer folk sammen. Der er altid skide god stemning heroppe, afslutter hun. Se hele liven fra Hjallerup Marked herunder:

Referat:
En af deltagerne på markedet har fået sin debut som blot tre måneder gammel.